Ongelukke eis reeds talle oor PaasnaweekDie ongeluk Sondag op die R43 waarin drie mense oorlede is. (Foto: Facebook/ Overstrand-munisipaliteit) Verskeie mense het reeds die lewe gelaat in noodlottige ongelukke tydens die Paasnaweek en verkeersowerhede het motoriste gemaan om vandag (Maandag) versigtig te bestuur wanneer hulle terugkeer huis toe ná die langnaweek. Volgens die Gautengse departement van vervoer is 16 padsterftes sedert Vrydag aangeteken, ses hiervan was voetgangers. In Mpumalanga is 13 mense in 43 ernstige ongelukke dood. In die Wes-Kaap is 13 mense in twee verskillende ongelukke Sondag dood. “Die meeste ongelukke word deur nalatige bestuurders veroorsaak wat dronk bestuur, te vinnig ry of ander motors op gevaarlike plekke probeer verbysteek,” het, Sello Maremane, woordvoerder van die Gautengse verkeerspolisie Maandag gesê. Hy het ŉ beroep op motoriste gedoen om die padreëls te gehoorsaam wanneer hulle Maandag terugkeer van hulle vakansiebestemmings. Druk verkeer word op die land se paaie verwag. Die N3-tolkonsessie sê hy verwag druk verkeer tussen 06:00 en 18:00 vandag, met die meeste voertuie wat waarskynlik tussen 09:00 en 15:00 op die pad sal wees. “Ons waarsku motoriste om ekstra waaksaam te wees en voorsiening te maak vir nat weerstoestande wat waarskynlik Maandag sal voortduur en verdure verkeersopeenhopings kan veroorsaak,” het Thania Dhoogra, operasionele bestuurder van die tolkonsessie, gesê. Die Suid-Afrikaanse Weerdiens het weer ‘n geel vlak-twee-waarskuwing vir reën in KwaZulu-Natal uitgereik, maar verwag tog dat die weer Maandag effens sal opklaar. Die kans op reën in Gauteng, KwaZulu-Natal, Limpopo en Mpumalanga staan egter steeds op 30% tot 60%.